Komission asetus (EY) N:o 1757/2003, annettu 3 päivänä lokakuuta 2003, kesäkurpitsojen kaupan pitämistä koskevista vaatimuksista ja asetuksen (ETY) N:o 1292/81 muuttamisesta



Virallinen lehti nro L 252 , 04/10/2003 s. 0011 - 0016



Komission asetus (EY) N:o 1757/2003, annettu 3 päivänä lokakuuta 2003, kesäkurpitsojen kaupan pitämistä koskevista vaatimuksista ja asetuksen (ETY) N:o 1292/81 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 47/2003(2), ja erityisesti sen 2 artiklan 2 kohdan, sekä katsoo seuraavaa: (1) Kesäkurpitsat kuuluvat asetuksen (EY) N:o 2200/96 liitteessä I mainittuihin tuotteisiin, joihin on sovellettava kaupan pitämisen vaatimuksia. Purjojen, munakoisojen ja kesäkurpitsojen laatuvaatimuksista annettua komission asetusta (ETY) N:o 1292/81(3), sellaisena kuin se on viimeksi muutettuna asetuksella (EY) N:o 46/2003(4), on muutettu useita kertoja, eikä se ole enää oikeudellisesti selvä. (2) Selvyyden vuoksi on aiheellista erottaa kesäkurpitsoja koskeva lainsäädäntö asetuksen (ETY) N:o 1292/81 soveltamisalaan kuuluvien muiden tuotteiden lainsäädännöstä ja tästä syystä muuttaa mainittu asetus. Maailmankaupan avoimuuden vuoksi olisi näin ollen otettava huomioon Yhdistyneiden Kansakuntien Euroopan talouskomission pilaantumisalttiiden tuotteiden laatuvaatimusten asettamista ja laadun kehittämistä käsittelevän työryhmän suosittelemat kesäkurpitsoiden kaupan pitämistä ja kauppalaadun valvontaa koskevat laatuvaatimukset FFV-41. (3) Näiden uusien vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika ja tuotteiden erilaiset käsittelyt saattavat aiheuttaa niissä biologisesta kehittymisestä ja pilaantumisalttiudesta aiheutuvaa laadun heikkenemistä. Tämä heikentyminen on syytä ottaa huomioon sovellettaessa vaatimuksia lähetysvaihetta seuraavissa kaupan pitämisen vaiheissa. (5) Erityisen huolellisesti lajiteltavissa ja pakattavissa ekstraluokan tuotteissa on otettava huomioon ainoastaan tuoreuden ja nestejännityksen väheneminen. (6) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0709 90 70 kuuluviin kesäkurpitsoihin sovellettavat kaupan pitämistä koskevat vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähetysvaihetta seuraavien vaiheiden aikana tuotteissa voi kuitenkin esiintyä vaatimusten vastaisesti vähäistä tuoreuden ja täyden nestejännityksen vähenemistä. Muissa kuin ekstraluokkaan luokitelluissa tuotteissa voi tämän lisäksi esiintyä tuotteiden kehityksestä ja pilaantumisalttiudesta johtuvaa vähäistä laadun heikkenemistä. 2 artikla Muutetaan asetus (ETY) N:o 1292/81 seuraavasti: 1) Korvataan nimi seuraavasti: "Komission asetus (ETY) N:o 1292/81, annettu 12 päivänä toukokuuta 1981, munakoisojen kaupan pitämistä koskevista vaatimuksista". 2) Korvataan 1 artiklan 1 kohta seuraavasti: "CN-koodiin 0709 30 00 kuuluviin munakoisoihin sovellettavat kaupan pitämistä koskevat vaatimukset ovat liitteessä.". 3) Korvataan liitteen II nimi seuraavasti: "LIITE MUNAKOISOJA KOSKEVAT VAATIMUKSET" 4) Poistetaan liite III. 3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä joulukuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä lokakuuta 2003. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 7, 11.1.2003, s. 64. (3) EYVL L 129, 15.5.1981, s. 38. (4) EYVL L 7, 11.1.2003, s. 61. LIITE KESÄKURPITSOJA KOSKEVAT VAATIMUKSET I TUOTTEEN MÄÄRITELMÄ Nämä vaatimukset koskevat Cucurbita pepo L. -lajikkeiden kesäkurpitsoja, jotka on kerättävä nuorina ja mureina ennen kuin niiden siemenet ovat muuttuneet koviksi ja jotka on tarkoitettu toimitettaviksi kuluttajille tuoreina, lukuun ottamatta teolliseen jalostukseen tarkoitettuja kesäkurpitsoja. Nämä vaatimukset kattavat myös kesäkurpitsat, joissa kukka on vielä kiinni. II LAATUA KOSKEVAT SÄÄNNÖKSET Vaatimusten tarkoituksena on määritellä kesäkurpitsojen laatu kauppakunnostuksen ja pakkaamisen jälkeen. A Vähimmäisvaatimukset Kullekin luokalle annetut erityissäännökset ja sallitut poikkeamat huomioon ottaen kesäkurpitsojen ja kukallisten kesäkurpitsojen on kaikissa luokissa oltava: - eheitä ja kiinni kannassa, joka voi olla lievästi vahingoittunut, - terveitä; tuotteita, joissa on mätää tai jotka ovat muuten pilaantuneet kulutukseen kelpaamattomiksi, ei sallita, - puhtaita, lähes vailla näkyviä vieraita aineita, - tuoreen näköisiä, - lähes vailla tuholaisia, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. Lisäksi kesäkurpitsojen on oltava: - kiinteitä, - vailla onteloita, - vailla halkeamia, - riittävän kehitysvaiheen saavuttaneita ennen kuin niiden siemenet ovat muuttuneet koviksi. Kesäkurpitsojen kehitysasteen ja kunnon on oltava sellainen, että ne - kestävät kuljetuksen ja käsittelyn, sekä - saapuvat tyydyttävässä kunnossa määräpaikkaan. B Luokitus Kesäkurpitsat luokitellaan kolmeen luokkaan seuraavasti: i) Ekstraluokka Tähän luokkaan luokiteltujen kesäkurpitsojen on oltava erittäin hyvälaatuisia. Niiden on oltava lajikkeelle ja/tai kauppamuodolle ominaisia. Niiden on oltava: - hyvin kehittyneitä, - hyvin muodostuneita, - kiinni kannassa, joka on leikattu siististi ja joka on pituudeltaan enintään 3 cm. Niissä ei saa olla virheitä, lukuun ottamatta erittäin vähäisiä pintavikoja, edellyttäen että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun. ii) I luokka Tähän luokkaan luokiteltujen kesäkurpitsojen on oltava hyvälaatuisia. Niiden on oltava lajikkeelle ja/tai kauppamuodolle ominaisia. Niissä voi kuitenkin olla seuraavia vähäisiä virheitä, edellyttäen että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun: - vähäinen muodon vajavuus, - vähäinen värivirhe, - hyvin vähäiset kuoren vauriot, - hyvin vähäiset taudeista johtuvat vauriot, jos ne eivät etene eivätkä ulotu maltoon. Kesäkurpitsojen on oltava kiinni kannassa, jonka pituuden on oltava yli 3 cm. iii) II luokka Tähän luokkaan kuuluvat kesäkurpitsat, joita ei voida luokitella ylempiin luokkiin mutta jotka vastaavat edellä määriteltyjä vähimmäisvaatimuksia. Niissä voi olla seuraavanlaisia virheitä, edellyttäen että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - muodon vajavuus, - värivirhe, - vähäiset auringonpaahteen jäljet, - vähäiset kuoren vauriot, - vähäiset taudeista johtuvat vauriot, jos ne eivät etene eivätkä ulotu maltoon. III KOKOLAJITTELUA KOSKEVAT SÄÄNNÖKSET Kesäkurpitsojen koko määritellään: - niiden pituuden perusteella, tai - niiden painon perusteella. a) Kokolajittelun tapahtuessa pituuden perusteella kesäkurpitsa mitataan kannan liitoskohdasta. Vähimmäispituus on 7 cm ja enimmäispituus 35 cm. Ekstraluokkaan ja I luokkaan kuuluvat kesäkurpitsat on lajiteltava seuraavaa taulukkoa noudattaen: - vähintään 7 cm mutta enintään 14 cm, - suurempi kuin 14 cm mutta enintään 21 cm, - suurempi kuin 21 cm mutta enintään 35 cm. b) Kokolajittelun tapahtuessa painon perusteella vähimmäispaino on 50 g ja enimmäispaino 450 g. Ekstraluokkaan ja I luokkaan kuuluvat kesäkurpitsat on lajiteltava seuraavaa taulukkoa noudattaen: - vähintään 50 g mutta enintään 100 g, - suurempi kuin 100 g mutta enintään 225 g, - suurempi kuin 225 g mutta enintään 450 g. Kokolajittelua koskevia säännöksiä ei sovelleta minituotteisiin(1) eikä kesäkurpitsoihin, joissa kukka on vielä kiinni. IV SALLITTUJA POIKKEAMIA KOSKEVAT SÄÄNNÖKSET Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia. A Sallitut laatupoikkeamat i) Ekstraluokka Viisi prosenttia lukumäärästä tai painosta kesäkurpitsoja, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. ii) I luokka Kymmenen prosenttia lukumäärästä tai painosta kesäkurpitsoja, jotka eivät täytä tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. iii) II luokka Kymmenen prosenttia lukumäärästä tai painosta kesäkurpitsoja, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää tai jotka ovat muuten pilaantuneet kulutukseen kelpaamattomiksi. B Sallitut kokopoikkeamat Kaikissa luokissa: Kymmenen prosenttia lukumäärästä tai painosta kesäkurpitsoja, jotka eivät täytä tämän kokoluokan vaatimuksia mutta täyttävät pakkauksessa mainittua kokoluokkaa lähinnä olevan pienemmän tai suuremman kokoluokan vaatimukset. Tämä sallittu poikkeama voi kuitenkin koskea ainoastaan tuotteita, joiden pituus tai paino poikkeaa enintään kymmenen prosenttia vahvistetuista rajoista. V PAKKAUKSEN ULKOASUA KOSKEVAT SÄÄNNÖKSET A Tasalaatuisuus Kunkin pakkauksen sisällön on oltava tasalaatuinen ja sisällettävä ainoastaan samaa alkuperää, lajiketta tai kauppamuotoa, laatu- ja kokoluokkaa (jos tuote on lajiteltu koon mukaan) sekä selvästi samaa kehitysastetta samoin kuin samaa väriä olevia kesäkurpitsoja. Pakkauksesta näkyvän sisällön osan on edustettava koko sisältöä. Poiketen siitä, mitä tätä kohtaa edeltävissä säännöksissä säädetään, tämän asetuksen soveltamisalaan kuuluvia tuotteita voidaan sekoittaa nettopainoltaan enintään kolme kiloa olevissa myyntipakkauksissa erilajisten tuoreiden hedelmien ja vihannesten kanssa asetuksessa (EY) N:o 48/2003(2) vahvistetuin edellytyksin. Minikokoisten kesäkurpitsojen ja kesäkurpitsojen, joissa kukka on vielä kiinni, on oltava kohtuullisen samankokoisia. Minikokoisia kesäkurpitsoja voidaan sekoittaa muiden erityyppisten ja eri alkuperää olevien minituotteiden kanssa. B Pakkaaminen Kesäkurpitsat on pakattava siten, että ne tulevat suojatuiksi sopivalla tavalla. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien käyttö on sallittua, edellyttäen että painatus ja kiinnitys tehdään myrkyttömällä painovärillä ja liimalla. Pakkauksissa ei saa olla mitään vieraita esineitä. VI MERKITSEMISTÄ KOSKEVAT SÄÄNNÖKSET Kunkin pakkauksen samalla sivulla on oltava selvin, pysyvin ja ulospäin näkyvin kirjaimin seuraavat merkinnät: A Tunnistusmerkinnät Pakkaaja ja/tai lähettäjä: Nimi ja osoite tai virallisesti annettu tai hyväksytty tunnus. Jos käytetään tunnusta, merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen tunnuksen läheisyyteen. B Tuote Kun pakkauksen sisältö ei ole näkyvissä: - "Kesäkurpitsoja", - "Kesäkurpitsoja kukkineen" tai jokin vastaava nimitys tarvittaessa. C Tuotteen alkuperä - Alkuperämaa ja tarvittaessa tuotantoalue tai kansallinen, alueellinen tai paikallinen nimitys. D Kaupalliset tiedot - Luokka, - kokoluokka (jos tuote on lajiteltu koon mukaan) ilmoitettuna: - vähimmäis- ja enimmäispituuksina kokolajittelun tapahtuessa pituuden perusteella, - vähimmäis- ja enimmäispainoina kokolajittelun tapahtuessa painon perusteella, - tarvittaessa ilmaisulla "minikesäkurpitsa" tai muulla minituotteelle soveltuvalla nimityksellä. Jos samassa pakkauksessa on useita minituotetyyppejä, pakkauksessa on ilmoitettava kaikki mukana olevat tuotteet ja niiden alkuperä. E Virallinen tarkastusmerkintä (vapaaehtoinen) (1) "Minituotteilla" tarkoitetaan kasvien valinnalla ja/tai erityisillä viljelytekniikoilla saatuja kesäkurpitsalajikkeita. Vaatimusten kaikkien muiden säännösten on täytyttävä. (2) EYVL L 7, 11.1.2003, s. 65.